AFRIKAANSE OPSOMMING: In hierdie tesis word veralgemeende Dyson boson-fermion-afbeeldings ondersoek. Hierdie afbeeldings word gebruik in die analise van die kwantum veeldeeltjie probleem, en is voorbeelde van sogenaamde boson-uitbreidingstegnieke. 'n Veralgemeende Dyson bosonfermion- afbeelding, of kortweg 'n Dyson afbeelding, is 'n een-tot-een, lineêre maar nie-unitêre operator wat inwerk op vektore wat toestande verteenwoordig van 'n veel-fermion sisteem. 'n Vektor wat 'n fermionsisteem verteenwoordig word so afgebeeld op 'n vektor waarvoor die mees natuurlike interpretasie is dat dit 'n toestand verteenwoordig van 'n sisteem waarin beide bosone en fermione aanwesig is. So 'n afbeelding word gewoonlik gemaak in die hoop dat eienskappe van die sisteem, wat versteek was in die oorspronklike weergawe, voor-die-hand-liggend is na die afbeelding. Hierdie tesis het ten doel 1. om die teorie van veralgemeende Dyson boson-fermion-afbeeldings te hersien, 2. om 'n eenvoudige voorbeeld deur te werk, en so te demonstreer dat die teorie sonder moeite geïmplimenteer kan word en 3. om 'n nuttige toepassing te vind vir 'n veralgemeende Dyson boson-fermion-afbeelding deur 'n nie-triviale model, naamlik die Richardson model vir supergeleiding, te ondersoek. Die eerste twee van hierdie doelwitte behels hoofsaaklik dat idees wat reeds in die literatuur verskyn het, saamgevat word in een koherente teks. Sommige subtiele punte wat, vanwee beperkte ruimte, slegs kortliks bespreek is in die joernaalartikels waarin die teorie oorspronklik verskyn het, word in hierdie tesis meer breedvoering bespreek. Daarteenoor verteenwoordig die analise van die Richardson model met behulp van 'n Dyson afbeelding 'n nuwe bydra. Dit is naamlik die eerste keer dat 'n bosonuitbreiding ingespan word vir 'n sisteem waar sowel kollektiewe as nie-kollektiewe fermionpare 'n belangrike rol speel. (Die Dyson afbeelding assosieer bosone met die oorspronklike sisteem se Cooper pare, terwyl die fermione wat in die oorspronklike sisteem nie tot Cooper pare gebind is nie, sorg dat daar ook fermione teenwoordig is in die afgebeelde sisteem.) Ons vind dat die Dyson afbeelding nie-triviale eienskappe van die sisteem aan die lig bring. Hierdie eienskappe is nuttig vir die konstruksie van beide tyd-onafhanklike steuringsreekse vir die stasionêre toestande van die sisteem en vir tyd-afhanklike steuringsreekse vir oorgangsamplitudes tussen toestande. Die tyd-onafhanklike uitbreidings stem ooreen met resultate wat ander outeurs afgelei het sonder die gebruik van 'n Dyson afbeelding. Die tyd-afhanklike uitbreidings, wat kwalik afgelei kan word sonder 'n Dyson afbeelding, mag vorentoe nuttig wees om aspekte van die dinamika van baie koue Fermi gasse te verstaan, wanneer tydafhanklike magneetvelde gebruik word om die inter-atoomwisselwerking te manipuleer.